SET พรุ่งนี้ผันผวนแรงหลังทะลุ 1,550 จุด
บล.ฟิลลิป คาดตลาดพรุ่งนี้มีแนวโน้มผันผวนมากขึ้นหลังดัชนีปรับตัวขึ้นทะลุ 1,550 จุด และมูลค่าการซื้อขายค่อนข้างเบาบาง โดยมองกรอบการเคลื่อนไหวจะมีแนวรับ 1,540 จุด ส่วนแนวต้าน 1,560 จุด 
7 เม.ย. 2558

นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงดัชนีตลาดหุ้นไทยวันนี้ (7 เม.ย.) ผันผวนอยู่ในเชิงบวก ตามดัชนีตลาดหุ้นในภูมิภาคหลังได้รับปัจจัยเชิงบวกจากแนวโน้มธนาคารกลางสหรัฐ (FED) จะไม่รีบปรับขึ้นอัตราดอกเบี้ย หลังจากที่ตัวเลขจ้างงานนอกภาคการเกษตรเดือนมี.ค.เพิ่มขึ้นไม่มากนัก
อย่างไรก็ตามยังต้องติดตามสถานการณ์การเมืองในประเทศอย่างใกล้ชิด ทั้งเรื่องของการยกร่างรัฐธรรมนูญ และมุมมองของต่างชาติหลังคณะรักษาความสงบแห่งชาติ (คสช.) ออกคำสั่งหัวหน้า คสช.ที่ 3/2558 เรื่องการรักษาความสงบเรียบร้อยและความมั่นคงของชาติ ตามอำนาจรัฐธรรมนูญฉบับชั่วคราว 2557 มาตรา 44 ที่ประกาศ บังคับใช้ เมื่อวันที่ 1 เม.ย.58 มาใช้แทนพ.ร.บ.กฎอัยการศึก
ส่วนแนวโน้มการลงทุนพรุ่งนี้ (8 เม.ย.) คาดว่าตลาดมีแนวโน้มผันผวนมากขึ้นหลังดัชนีปรับตัวขึ้นทะลุ 1,550 จุด และมูลค่าการซื้อขายค่อนข้างเบาบาง โดยมองกรอบการเคลื่อนไหวจะมีแนวรับ 1,540 จุด ส่วนแนวต้าน 1,560 จุด 